移桃花示俞秀老
作者：王安石
朝代：宋

paragraphs: 舍南舍北皆種桃，東風一吹數尺高。
枝柯蔫綿花爛熳，美錦千兩敷亭皋。
晴溝漲春綠周遭，俯視紅影移漁舠。
山前邂逅武陵客，水際彷彿秦人逃。
攀條弄芳畏晼晚，已見黍雪盤中毛。
仙人愛杏令虎守，百年終屬樵蘇手。
我衰此果復易朽，蟲來食根那得久。
瑶池紺絕誰見有，更值花時且追酒。
君能酩酊相隨否。